15. ΒΑΣΙΛΙΚΟΝ ΔΙΑΤΑΓΜΑ υπ’ αριθ.367 της 23 Μαΐου/11 Ιουν.1962 (ΦΕΚ Α΄89) Περί προσθήκης της «Αιματολογίας» εις τας συναφείς ιατρικάς ειδικότητας. Έχοντες υπ’ όψιν: 1)τας διατάξεις της παρ. 3 του άρθρ.29 του Ν.Δ.3895/1958 «περί τροποποιήσεως των περί Ιατρικών Συλλόγων και τινων άλλων διατάξεων», 2)την υπ’ αριθ.Ζ1ε/1495/876/20.11.61 απόφασιν του Υπουργού Κοινωνικής Προνοίας, 3)την υπ’ αριθ.30/31.1.62 γνωμοδότησιν του Συμβουλίου Ιατρικών Ειδικοτήτων, 4)την υπ’ αριθ.181/1962 γνωμοδότησιν του Συμβουλίου Επικρατείας, προτάσει του Ημετέρου επί της Κοινωνικής Προνοίας Υφυπουργού απεφασίσαμεν και διατάσσομεν: Άρθρον μόνον.-1.Εις τας υπό του άρθρ.11 του Ν.Δ.3366/55 «περί ασκήσεως ιατρικού επαγγέλματος και ιατρικών ειδικοτήτων κλπ.» οριζομένας συναφείς Ιατρικάς Ειδικότητας, προστίθεται και η συναφής προς την Παθολογίαν Ιατρική Ειδικότης της «Αιματολογίας». 2.Η σχετική άδεια δύναται να χορηγήται εις ιατρούς κεκτημένους την Ειδικότητα της Παθολογίας και έχοντας μεταγενεστέραν άσκησιν ενός έτους εις τα Εργαστήρια μιας των κάτωθι οριζομένων Πανεπιστημιακών Κλινικών: α)Α΄ και Β΄ Παθολογικήν Κλινικήν. β)Προπαιδευτικήν Κλινικήν και γ)Θεραπευτικήν Κλινικήν, ή εις Ειδικά Αιματολογικά Εργαστήρια της Αλλοδαπής. Ως και άσκησιν 1 έτους εις εν των Κρατικών Περιφερειακών Κέντρων Αιμοδοσίας. 3.Η δοκιμασία θα γίνεται ενώπιον της οικείας εξεταστικής Επιτροπής επί θεμάτων της Αιματολογίας, ήτοι: α)Κλινική αιματολογία. β)Μορφολογία του αίματος και των αιματοποιητικών οργάνων. γ)Παράγοντες πήξεως. δ)Αιμοσφαιρινοπάθειαι. ε)Πρωτεϊναι αίματος. ς)Ομάδες αίματος. ζ)Ανοσοαιματολογία. η)Τεχνική μεταγγίσεως αίματος. θ)Οργάνωσις αιμοδοσίας. 4.Κατά την πρώτην εφαρμογήν του παρόντος και επί εξάμηνον επιτρέπεται η χορήγησις του τίτλου της συναφούς Ιατρικής Ειδικότητος της «Αιματολογίας», άνευ δοκιμασίας εις ιατρούς κεκτημένους τον τίτλον της Ιατρικής Ειδικότητος της Παθολογίας ή Μικροβιολογίας, εφ’ όσον έχουσιν ασχοληθή αποδεδειγμένως και ειδικώς εις την αιματολογίαν τουλάχιστον επί πενταετίαν. Εις τον αυτόν επί της Κοινωνικής Προνοίας Υφυπουργόν ανατίθεμεν την δημοσίευσιν και εκτέλεσιν του παρόντος Δ/τος. 